Ομιλία Υποψήφιου Περιφερειάρχη Πελοποννήσου Δημήτρη Πτωχού
Παρουσίαση υποψηφίων και προγράμματος
του συνδυασμού «Η Πελοπόννησος Μπροστά»

Φίλες και φίλοι,

Ευχαριστώ μέσα από την καρδιά μου για την παρουσία σας απόψε εδώ. Ή σωστότερα, για την παρουσία σας ΚΑΙ απόψε εδώ. Γιατί όπου και αν πηγαίνουμε οι συνεργάτες μου κι εγώ, η παρουσία και το ενδιαφέρον των συμπολιτών μας είναι πέρα από κάθε προσδοκία. 

Και το μήνυμα είναι ένα: 
Μαζί μπορούμε να πάμε την Πελοπόννησο μπροστά!
Ήρθε η ώρα να το κάνουμε!

Ακόμα κι αν η έδρα της Περιφέρειας Πελοποννήσου δεν ήταν εδώ, στην Τρίπολη, είναι βέβαιο ότι πάλι στην Τρίπολη θα επέλεγα να παρουσιάσω το πρόγραμμα & την ομάδα μας.

Κι αυτό γιατί εδώ, το κέντρο της Πελοποννήσου, είναι ένας τόπος υψηλού συμβολισμού που συνομιλεί ταυτόχρονα με το παρελθόν, το παρόν και το μέλλον της Ελλάδας. 

Εδώ μπορεί κανείς να παρακολουθήσει την πολιτική και την οικονομική εξέλιξη της πατρίδας μας τα τελευταία 200 χρόνια. 
Εδώ τα πρώτα βήματα του εκσυγχρονισμού και της προόδου.
Εδώ οι προκλήσεις και οι δυσκολίες.
Εδώ οι παραδοσιακοί, δοκιμασμένοι τρόποι σε κάθε κλάδο. 
Όμως πρώτα εδώ και η εισαγωγή της επιστημονικής γνώσης και της τεχνολογίας.





Κάθε φορά που επισκέπτομαι την Τρίπολη, στέκομαι πάντα μπροστά στα νεοκλασικά της κτήρια. Το Μαλλιαροπούλειο Θέατρο, δύο βήματα από εδώ, είναι χαρακτηριστικό παράδειγμα. 
Θαυμάζουμε την ομορφιά του ρυθμού τους, αυτό που λέμε στυλ. 
Εγώ όμως, όπως ξέρετε, είμαι μηχανικός. Μου αρέσει, λοιπόν, να σκέφτομαι ότι αυτά τα όμορφα κτήρια τα έκτισαν οι φημισμένοι, παραδοσιακοί Λαγκαδινοί μάστορες, αλλά τα έκτισαν με βάση σχέδια μηχανικών και αρχιτεκτόνων. Μια νέα και πρωτοποριακή πρακτική για τα δεδομένα της εποχής και ολόκληρης της χώρας.
Εδώ συνδυάστηκαν, λοιπόν, η παράδοση, δηλαδή οι καλές, λειτουργικές και δοκιμασμένες πρακτικές… Με τις νέες ιδέες και τη σύγχρονη γνώση. 

Αυτός ακριβώς ο συνδυασμός διατρέχει και τη δική μου σκέψη. 
Γιατί αυτό ακριβώς είναι η Πελοπόννησος: παράδοση και νέες ιδέες
Πάνω σε αυτό, σχεδιάσαμε  με τους συνεργάτες μου το πρόγραμμα μας. 
Από αυτό γεννήθηκε και το όνομα του συνδυασμού μας: Η Πελοπόννησος Μπροστά. 
Η Πελοπόννησος Μπροστά. Η φράση που ορίζει τον στόχο μας.
Η Πελοπόννησος Μπροστά. Η φράση που περιγράφει το όνειρο μας.
Βαθιές ιστορικές ρίζες και πρωτοποριακή, σύγχρονη γνώση. Τα δύο μεγάλα μας όπλα. 
Ώστε στη νηνεμία, να κάνουμε άλματα μπροστά. 
Και στις φουρτούνες, να προχωράμε με ασφάλεια. 

Φίλες και φίλοι
Το ακούω συχνά. Με «κατηγορούν» -βάλτε εισαγωγικά αν θέλετε- ότι δεν είμαι, λέει, επαγγελματίας πολιτικός. Πράγματι. Δεν είμαι. Δεν έχω δοκιμαστεί ξανά στη θέση του Περιφερειάρχη, δεν έχω κριθεί από τους συμπολίτες μου. 
Δεν είμαι επαγγελματίας πολιτικός.
Αλλά έχω υπάρξει στην ζωή μου με πάθος και τα δύο: και επαγγελματίας, πάνω από 20 χρόνια μάχιμος μηχανικός, αλλά και μέσα στην πολιτική, ήδη από τα φοιτητικά μου χρόνια. 

Για να σας μιλήσω, λοιπόν, τώρα για το πρόγραμμα του Συνδυασμού μας, θα δανειστώ ξανά όρους από τη δουλειά μου.
Εμάς των μηχανικών, η δουλειά μας είναι να φτιάχνουμε πράγματα.
Και για να κάνουμε σωστά την δουλειά μας, χρειαζόμαστε να ενώσουμε δύο στοιχεία.
Το ένα, είναι το ΟΡΑΜΑ: Κάποιος σκέφτεται ότι εδώ χρειαζόμαστε για παράδειγμα ένα κτίριο. Μια κατασκευή που να ικανοποιεί κάποια ανάγκη, αλλά και να εντάσσεται σωστά στο φυσικό τοπίο, να έχει έναν χαρακτήρα, μια ψυχή.
Το δεύτερο, είναι το ΣΧΕΔΙΟ: Αυτή η κατασκευή πρέπει να έχει ένα κόστος που μπορούμε να αντέξουμε, να φτιαχτεί με συγκεκριμένη μέθοδο και υλικά, να είναι γερή.
Στην δουλειά μου έχω μάθει ότι όταν συναντιούνται το ΟΡΑΜΑ και το ΣΧΕΔΙΟ -για να τα υλοποιήσουν άξιοι άνθρωποι όπως η δική μας ομάδα- τότε καταφέρνουμε σπουδαία πράγματα. Κάνουμε καλύτερες τις ζωές των ανθρώπων, πρακτικά αλλά και αισθητικά. 
Και ιδίως στην Αυτοδιοίκηση, αυτό έχει σημασία: Να δίνουμε λύσεις με χειροπιαστό αποτέλεσμα, λύσεις που αλλάζουν τον κόσμο γύρω μας, που τον κάνουν καλύτερο, που μας κάνουν να γινόμαστε καλύτεροι.

Αυτές τις λύσεις μπορεί να δώσει για την Περιφέρεια Πελοποννήσου το πρόγραμμά μας. Όμως αυτό το πρόγραμμα, δεν είναι λόγια χωρίς αντίκρισμα. Προσέξτε δυο πράγματα:
Πρώτον το πρόγραμμά μας είναι εφαρμόσιμο. Ρεαλιστικό. Όσα λέμε, γίνονται. Μπορούμε να τα κάνουμε και θα τα κάνουμε.
Και δεύτερον, αυτό το πρόγραμμα δεν περιλαμβάνει ιδέες γενικές και αόριστες. Το πρόγραμμά μας αναφέρεται σε αληθινούς ανθρώπους. Ανθρώπους σαν όλους εμάς εδώ. Που έχουμε στόχους, αντιμετωπίζουμε συγκεκριμένα προβλήματα, κάθε μέρα προσπαθούμε να κάνουμε τη ζωή μας καλύτερη.

Με αυτά τα δεδομένα, έχουμε χωρίσει τις προτάσεις μας σε 7 άξονες. 
Όλοι μαζί, όμως, συναποτελούν ένα καλά μελετημένο, ενιαίο σύνολο. 
Δεν θα σας κουράσω με υπερβολικές λεπτομέρειες, θα μείνω μόνο στις βασικές μας θέσεις στον κάθε έναν. 







Ο άξονας που νιώθω σωστό να προτάξω, είναι αυτό που όλοι μας σκεφτόμαστε αυτές τις μέρες: Τι κάνουμε για την αντιμετώπιση της κλιματικής κρίσης. Για το περιβάλλον μας.
Το καλοκαίρι που πέρασε ήταν δύσκολο για την πατρίδα μας. Βρεθήκαμε πάλι στη δίνη κρίσεων που ταλανίζουν ολόκληρο τον πλανήτη. 
Αυτές τις μέρες, αυτή την ώρα, οι συμπολίτες μας στη Θεσσαλία προσπαθούν να ανασυγκροτηθούν για να ξαναφτιάξουν τη ζωή τους. Είναι στη σκέψη όλων μας. 
Δεν αρκεί όμως να βλέπουμε τις συνέπειες της κλιματικής κρίσης περίλυποι και να δίνουμε γενικές και αόριστες υποσχέσεις. Σε εμένα τουλάχιστον δεν αρκεί. Και ούτε, σίγουρα, μπορούμε να υποσχεθούμε απόλυτη ασφάλεια, ό,τι και αν γίνει. Σήμερα, όποιος το υπόσχεται αυτό, λέει ψέματα. Εγώ δύο πράγματα έχω υποσχεθεί: 
Πρώτον, το ταχύτερο η Περιφέρεια κι οι υπηρεσίες της να βρίσκονται σε διαρκή ετοιμότητα
Και δεύτερον ότι από εμένα δεν θα ακούσετε ποτέ τη φράση «Δεν είναι δική μου αρμοδιότητα». Ακόμα και όταν κάτι δεν θα είναι δική μου αρμοδιότητα θα παρεμβαίνω για να συμβάλλω στην επίλυσή του. 
Αυτά έχουμε ανάγκη σήμερα: Ετοιμότητα, προσπάθεια, λύσεις. 
Φτάνουν πια οι δικαιολογίες.
Είμαστε έτοιμοι να δουλέψουμε, όλοι μαζί, και το σχέδιό μας μεταξύ άλλων προβλέπει:
• Ίδρυση Συνδέσμου Προστασίας Δασών Περιφέρειας Πελοποννήσου. 
Με τη συμμετοχή και των 26 Δήμων μας. Στα επιτυχημένα πρότυπα του ΣΠΑΥ στην Αττική.
• Λειτουργία Περιφερειακού Επιχειρησιακού Κέντρου Πολιτικής Προστασίας. 
Το χρειαζόμαστε. Υπάρχει ως πρόβλεψη, ως σκέψη, είναι ώρα να το κάνουμε πράξη. 
Βέβαια για να είμαστε, όπως είπαμε, έτοιμοι, πρέπει να διαθέτουμε καλά δεδομένα:
· Δημιουργούμε λοιπόν Κέντρο Παρακολούθησης Επιπτώσεων Κλιματικής Κρίσης.
Και επίσης, θέτουμε έναν φιλόδοξο αλλά ρεαλιστικό στόχο, έως το 2040:
• Η Περιφέρεια Πελοποννήσου, να γίνει η πρώτη ανθρακικά ουδέτερη Περιφέρεια.




Πριν προχωρήσω στους επόμενους άξονες του σχεδίου μας, θέλω να ξεκαθαρίσω το εξής:

Ναι, τα τελευταία χρόνια βιώνουμε όλοι μας αλλεπάλληλες εξωγενείς κρίσεις. Όμως πιστεύω ακράδαντα ότι αυτές δεν πρέπει να μας ακινητοποιήσουν. Όσα συμβαίνουν δεν αποκλείουν τη δυνατότητα να πάμε μπροστά. Το αντίθετο. 
Άλλωστε η ελληνική οικονομία έχει αλλάξει, πλέον, σελίδα.
Η επανένταξη στην επενδυτική βαθμίδα, το περασμένο Σάββατο είχαμε μια ακόμα αναβάθμιση της ελληνικής οικονομίας από επενδυτικό οίκο, κάνει τη χώρα πόλο έλξης κεφαλαίων που μπορούν να δημιουργήσουν πολλές και καλές δουλειές.
Το σχέδιο μας για την Πελοπόννησο βλέπει τις κρίσεις και ως ευκαιρία αναδιοργάνωσης. 
Δεν είναι αρκετό να μείνουμε στατικοί, με δικαιολογία τις έκτακτες συνθήκες. 
Δεν υπάρχει δικαιολογία για να μην κάνουμε βήματα μπροστά.
Για το λόγο αυτό, το σχέδιο μας είναι δομημένο έτσι ώστε να λειτουργεί σε δύο επίπεδα: αναδιοργάνωση και επέκταση.

Ο πιο κρίσιμος άξονας για να λειτουργήσει αυτό, όμως, είναι το να ανασχεδιάσουμε ένα νέο βιώσιμο αναπτυξιακό μοντέλο για την Περιφέρεια Πελοποννήσου. Με βασικούς πυλώνες τον πρωτογενή μας τομέα και τον τουρισμό. 
Το πρώτο που θέλω να κάνουμε είναι η δημιουργία μιας ενιαίας ταυτότητας για την Περιφέρειά μας. Με σύγχρονες μεθόδους branding και ένα ολοκληρωμένο 5ετές σχέδιο προώθησης και μάρκετινγκ των προϊόντων και του τουρισμού μας.
Να μάθουμε σε όλο τον κόσμο τι θα πει Πελοπόννησος!
Θυμηθείτε, όμως, σας είπα νωρίτερα ότι εδώ δεν μιλάμε γενικά κι αφηρημένα. Μιλάμε για ανθρώπους, τους δικούς μας ανθρώπους. Σε αυτούς αναφερόμαστε όταν μιλάμε για πρωτογενή τομέα.
Ανθρώπους της προκοπής και του μόχθου. Που μπορεί να έχουν, για παράδειγμα, ελιές. Κάθε χρόνο, έχουν αγωνία αν θα βρουν εργάτες για τη συγκομιδή. Έπειτα, τι τιμή θα πιάσει το λάδι. Όταν ακούν ότι το λάδι τους διακρίνεται στο εξωτερικό και πιάνει τελικά τιμή πολλαπλάσια από αυτήν που φτάνει στους ίδιους που το παράγουν, δεν νιώθουν καμάρι αλλά τους πιάνει η πίκρα. 
Δυσκολεύονται να κάνουν σχέδια, να επενδύσουν στην δουλειά τους. Στα παιδιά τους μπορεί να έδωσαν τη συμβουλή, «να φύγετε από εδώ». Και αυτά τα παιδιά, μπορεί να ξεκινούν με όρεξη, νέες ιδέες, μεράκι, αλλά να τους κόβει τα φτερά αυτό που μάθαμε να λέμε «ελληνική πραγματικότητα». 

Σε αυτούς τους ανθρώπους μιλάμε. Η Πελοπόννησος έχει το μεγαλύτερο ποσοστό απασχολούμενων στον πρωτογενή τομέα. Και είμαι πεπεισμένος ότι η ενίσχυση του αγροδιατροφικού τομέα μπορεί να κάνει τη διαφορά για τον τόπο μας, ακριβώς γιατί στον παραδοσιακό τρόπο που ξέρουμε καλά, μπορούμε να εισάγουμε τις νέες τεχνολογίες και να πρωτοπορήσουμε για άλλη μια φορά.

Το σχέδιό μας προβλέπει:

• Ίδρυση Δημοπρατηρίου Αγροτικών Προϊόντων με την μορφή ΑΕ, για να πωλούν τα προϊόντα τους μεμονωμένοι παραγωγοί, ομάδες και συνεταιρισμοί.
• Προτυποποίηση και ειδική σήμανση των αγροδιατροφικών μας προϊόντων.
• Συμφωνίες για φιλοξενία νόμιμων εποχικών εργατών για τις ανάγκες συγκομιδών, με βραχυχρόνια συμβόλαια.
• Συμπράξεις και συμμετοχή σε διεθνείς εκθέσεις για την εξεύρεση νέων αγορών.
· Στήριξη των πρωτοβουλιών τυποποίησης και εξαγωγής προϊόντων.
Και ο άλλος πυλώνας, όπως είπαμε, είναι ο τουρισμός.
Είναι πραγματικά ελάχιστες οι περιοχές στην Ευρώπη που ο επισκέπτης τους μπορεί να βρεθεί σε μισή ώρα από ένα ψηλό βουνό σε μια μοναδική παραλία.
Στα δάχτυλα μετριούνται οι περιοχές που μπορούν να προσφέρουν ολιστικές εμπειρίες γνώσης και αναψυχής.
Είναι ένα από τα χαρακτηριστικά της Πελοποννήσου που την κάνουν μοναδική. 
Βουνό και θάλασσα. Εμβληματικά μνημεία που οι φωτογραφίες τους γεμίζουν τα βιβλία ιστορίας ανά τον πλανήτη, παιδιά σε όλο τον πλανήτη μεγαλώνουν βλέποντας στα σχολικά τους βιβλία τις Μυκήνες, την Επίδαυρο, τη Νεμέα, τον Μυστρά, την Αρχαία Μεσσήνη. Τόπους που την ίδια στιγμή μπορούν να προσφέρουν μοναδικές εμπειρίες ευζωίας με τη γαστρονομική τους παράδοση, με το κρασί που κάθε χρόνο που περνάει αυξάνει τη δυναμική του ως εξαγώγιμο προϊόν. 
Όταν μιλάμε για ενίσχυση του τουριστικού μας προϊόντος, δεν μιλάμε μόνο για μεγάλα ξενοδοχειακά συγκροτήματα. Ναι, τα θέλουμε κι αυτά και θέλουμε να τα στηρίξουμε ώστε από την ανάπτυξή τους να ωφεληθούμε όλοι.
Ακόμα περισσότερο, όμως, μιλάμε για σχέδιο ώστε να κάνουμε την Πελοπόννησο προορισμό 12 μηνών.
Εδώ χρειάζεται, πρώτα απ’ όλα, ενίσχυση καίριων υποδομών:
• Προστασία και ανάδειξη ιστορικών υποδομών μας, όπως ο μετρικός σιδηρόδρομος
• Εκσυγχρονισμός και αναβάθμιση της Μαρίνας Ναυπλίου.
• Master Plan για την αναβάθμιση και προβολή του Ισθμού της Κορίνθου.
Και γενικότερα ένα ολοκληρωμένο σχέδιο για τουρισμό όλο το χρόνο, με ταυτότητα και σύνδεση με τον φυσικό μας πλούτο και με ανάδειξη της πολιτιστικής μας κληρονομιάς.

Κι έτσι, επειδή, όπως είπαμε σε ένα σωστά μελετημένο σχέδιο όλα συνδέονται, ερχόμαστε στον τρίτο άξονα του προγράμματός μας: την ανάδειξη της πολιτιστικής μας κληρονομιάς.
Το σχέδιό μας μεταξύ άλλων προβλέπει:
· Ενοποίηση πολιτιστικών χώρων Πελοποννήσου ώστε ο επισκέπτης να μπορεί να περιηγηθεί κυριολεκτικά στο χρόνο. Ονομάζουμε το πρόγραμμα αυτό, «ένας Περίπατος στην Ιστορία».
· Νέοι πολιτιστικοί θεσμοί, με διεθνή προσανατολισμό.
· Θα προχωρήσουμε στην αναβάθμιση υποδομών, με τεχνολογίες επαυξημένης πραγματικότητας και Τεχνητής Νοημοσύνης. Σκεφτείτε τις τεράστιες δυνατότητες που μας δίνουν. 
· Αλλά και φωτισμός εμβληματικών μας μνημείων: Ακροκόρινθος, Αρχαία Μεσσήνη, Κάστρο της Κορώνης, Κάστρο του Μυστρά και τόσα άλλα.

Όμως τι είναι αναγκαίο για την ανάπτυξη του τόπου μας, για τον τουρισμό μας, για την καθημερινότητα όλων μας, για τα πάντα;
Να εκσυγχρονίσουμε και να ενισχύσουμε τις υποδομές μας. Ο 4ος μεγάλος άξονας.
Θυμηθείτε, μιλάμε πάντα για ανθρώπους, μιλάμε πάντα για εμάς εδώ. Για το πώς θα πηγαίνουμε κάθε μέρα στη δουλειά μας, που μπορεί και να είναι στην παραδιπλανή πόλη. Πώς θα πίνουμε καθαρό νερό. Πώς θα αποκτήσουμε νέες δυνατότητες, να ζούμε καλύτερα.
Τι έχουμε εντάξει στο πρόγραμμά μας:
• Προτεραιοποίηση στην ανακατασκευή του βασικού επαρχιακού δικτύου.
Ενίσχυση ιδίως της Οδικής Ασφάλειας. Με έμφαση στις τουριστικές και άλλες περιοχές υψηλής επισκεψιμότητας.
• Εκσυγχρονισμό των υποδομών αποχέτευσης και διαχείρισης των απορριμάτων.
• Και πάνω απ’ όλα νέο, βιώσιμο σχέδιο διαχείρισης υδάτινων πόρων. 

Στόχος, μέχρι το 2028 να μην χάνουμε ούτε σταγόνα βρόχινου νερού.

Η ενίσχυση των υποδομών μας είναι αναγκαία συνθήκη για την υλοποίηση του αναπτυξιακού μας σχεδίου που θα πάει την Πελοπόννησο μπροστά. Δεν μπορείς να χτίσεις σπίτι χωρίς θεμέλια. Και οι υποδομές είναι το θεμέλιο για όσα θέλουμε να χτίσουμε.

Το ίδιο ακριβώς ισχύει και για την έμφαση στην ψηφιοποίηση και τις νέες τεχνολογίες. Τον 5ο άξονα του σχεδίου μας, για εκσυγχρονισμό της Περιφέρειας Πελοποννήσου και καλύτερη εξυπηρέτηση του πολίτη. Τα πιο σημαντικά σημεία του σχεδίου μας είναι:
• Ενίσχυση ευρυζωνικότητας των δικτύων. Αναβάθμιση των τηλεπικοινωνιών παντού.
Έχω εργαστεί προσωπικά για την ψηφιοποίηση στη χώρα μας και γνωρίζω καλά την κρισιμότητα αυτών που λέω.
• Ψηφιοποίηση των υπηρεσιών της Περιφέρειας Πελοποννήσου. Όλες στο gov.gr.
Παράλληλα καταργούμε και όλα τα ανταποδοτικά τέλη.
Μας ενδιαφέρει, όμως, και να αξιοποιήσουμε τις νέες δυνατότητες της τεχνολογίας για να εγκαθιδρύσουμε μια νέα σχέση μεταξύ Περιφέρειας Πελοποννήσου και πολίτη. Μια σχέση αδιαμεσολάβητη. Ειλικρινή. Γόνιμη.
Με λογοδοσία από πλευράς Περιφέρειας, συμμετοχή από πλευράς πολίτη και απόλυτη διαφάνεια. Τι θα πει αυτό: 
• Πλατφόρμα ψηφιακής διαβούλευσης. 
• Αλλά και 24ωρο ηλεκτρονικό κέντρο «τα παράπονά σας στον Περιφερειάρχη». 
Ένα νέο σύστημα υποδοχής, απόκρισης και παρακολούθησης αιτημάτων των πολιτών.
· Ενώ δημιουργούμε και Γραφείο Διασύνδεσης & Υποστήριξης Αποδήμων, για να διατηρούμε ζωντανούς τους δεσμούς με τους Πελοποννήσιους όλου του κόσμου. 





Όλα αυτά, είναι σίγουρα βήματα ενός σχεδίου που οδηγούν και στην προσέλκυση νέων επενδύσεων στον τόπο μας, για να έχουμε νέες, καλοπληρωμένες δουλειές. 
Για όλα αυτά τα νέα παιδιά, που ολοκλήρωσαν τις σπουδές τους και αναρωτιούνται αν υπάρχει μέλλον για αυτά εδώ. Αλλά και για εκείνους που έχουν προχωρήσει στη ζωή τους, νιώθουν έτοιμοι να κάνουν ίσως το επόμενο βήμα, μια δική τους δουλειά που με τη σειρά της θα δημιουργήσει και νέες θέσεις εργασίας, αλλά δεν ξέρουν αν μπορούν να παλέψουν με τη γραφειοκρατία για τις αδειοδοτήσεις και τις πιστοποιήσεις που θα χρειαστούν. Δεν ξέρουν αν θα βρουν υποστήριξη κι ευκαιρίες πρόσβασης σε μεγάλες αγορές για τα προϊόντα τους. 
Δική μας αγωνία είναι, όλους αυτούς, να τους βοηθήσουμε να τα καταφέρουν. 
Πρώτο μέλημά μας, η δημιουργία νέων επιχειρήσεων αλλά και η ενίσχυση όσων δραστηροποιούνται ήδη στην περιοχή. Έτσι λοιπόν:
· Επιταχύνουμε, απλουστεύουμε, ψηφιοποιούμε τις διαδικασίες αδειοδότησης νέων επιχειρήσεων. 
• Ιδρύουμε one stop shop κέντρα στήριξης της επιχειρηματικότητας σε κάθε νομό.
· Ενεργοποιούμε και αξιοποιούμε κάθε χρηματοδοτικό εργαλείο για νέες και υφιστάμενες μεσαίες επιχειρήσεις. 
· Προσφέρουμε ανάσες στην αγορά με προκαταβολική πληρωμή όλων των επιδοτήσεων. Στα πρότυπα των προγραμμάτων της Ευρωπαϊκής Ένωσης.
Κι επειδή χρειάζεται να γίνουμε πιο τολμηροί και να θέσουμε υψηλότερους στόχους:
• Προχωράμε στην ολοκλήρωση του Περιφερειακού Χωροταξικού Σχεδιασμού και των Τοπικών Πολεοδομικών Σχεδίων. Πώς θα έρθουν επενδύσεις χωρίς ξεκάθαρο σχέδιο.
· Επιδιώκουμε την προσέλκυση νέων μεγάλων επενδύσεων στον πρωτογενή τομέα.
• Δημιουργούμε επιχειρηματικά πάρκα για την εφοδιαστική αλυσίδα.
Κέντρα logistics συνδεδεμένα με το οδικό και σιδηροδρομικό δίκτυο και τα λιμάνια της Πελοποννήσου.








Και ολοκληρώνω με τον 7ο άξονα, για την κοινωνική πολιτική της Περιφέρειας.
Η κοινωνική συνοχή είναι προϋπόθεση της συλλογικής μας ευημερίας.
Σε όλη αυτή την αναπτυξιακή πορεία που σας περιέγραψα, δέσμευσή μας είναι να μην αφήνουμε καμία και κανέναν να μένει πίσω.
Ούτε όσους έχουν μεγαλύτερη ανάγκη και τα φέρνουν πιο δύσκολα βόλτα κάθε μήνα.
Ούτε τους μεγαλύτερους σε ηλικία, που ίσως μένουν πιο μακριά από τα μεγάλα αστικά κέντρα κι ανησυχούν, μήπως για παράδειγμα τους συμβεί κάτι και δεν βρεθεί εγκαίρως κάποιος να τους φροντίσει.
Ούτε τα παιδιά μας, που έχουν ανάγκη από δασκάλους και δασκάλες που με όρεξη θα τα μάθουν γράμματα και θα τα προετοιμάσουν για τον σύγχρονο κόσμο. 
Και ξεκινώ από αυτό το τελευταίο.
Γνωρίζουμε όλοι την ταλαιπωρία των εκπαιδευτικών να βρουν μια αξιοπρεπή στέγη.
Σκοπεύω μέχρι και να υπερβώ τις αρμοδιότητες του για να το λύσω στη δική μας Περιφέρεια γιατί μου φαίνεται αδιανόητο οι δάσκαλοι των παιδιών μας να μην μπορούν να διαβιούν στον τόπο μας με αξιοπρέπεια.
Τι κάνουμε; Καταγράφουμε τις ανάγκες και προχωρούμε στις αναγκαίες συνέργειες με τους Δήμους και το κεντρικό Κράτος.
Έτσι θέλω να λειτουργούμε: να καταγράφουμε ανάγκες, να επιλύουμε άμεσα όσα εξαρτώνται από εμάς και να συντονίζουμε τους υπόλοιπους φορείς ώστε τα προβλήματα να λύνονται γρήγορα.
Επιπλέον, το σχέδιό μας προβλέπει:
· Ολοκληρωμένο πρόγραμμα «5x3» για στήριξη των παιδιών μας σε κάθε επίπεδο, από προσχολική ως εφηβική ηλικία. Ελπίζω θα δοθεί η ευκαιρία να το παρουσιάσουμε.
• ενίσχυση κάθε πρωτοβουλίας για την επαφή των παιδιών με τις νέες τεχνολογίες
• συστηματική συμμετοχή των σχολείων μας σε διαγωνισμούς και διαδράσεις
Έτσι θα βοηθήσουμε τους μαθητές μας, με νέες παραστάσεις και ευκαιρίες. Να μάθουν ότι μπορούν να σταθούν στα ίσα απέναντι σε οποιονδήποτε, από εδώ, από τον τόπο τους. 
Καμία επένδυση δεν είναι σημαντικότερη από την επένδυση στην νέα γενιά.
Στηρίζοντας την νέα γενιά θα πάμε την Πελοπόννησο μπροστά.
Όσο για τους άλλους τομείς κοινωνικής πολιτικής, ενδεικτικά το σχέδιό μας προβλέπει:
• Ενίσχυση του προγράμματος «μένω στο σπίτι μου». Για την φροντίδα των μεγαλύτερων συμπολιτών μας που έχουν ανάγκη.
• Συνεργασία με την κεντρική διοίκηση για την ενίσχυση της λειτουργίας και επάνδρωσης των πρωτοβάθμιων δομών υγείας. Η ενίσχυση της πρωτοβάθμιας υγείας είναι καταλύτης για μια αξιοπρεπή καθημερινότητα για όλους μας.

Φίλες και Φίλοι,

Πιστεύω θα συμφωνήσετε μαζί μου πως όταν τα πετύχουμε όλα αυτά -γιατί θα τα πετύχουμε, είναι βέβαιο- θα έχουμε κάνει, όπως συχνά με ακούτε να λέω, την Περιφέρεια Πελοποννήσου μια Περιφέρεια πρότυπο σε όλα.
Δεν με ακούσατε να λέω ούτε μια κουβέντα για τους αντιπάλους μου στην κάλπη.
Κι ας ακούω ύβρεις και προσωπικές προσβολές από το πρωί ως το βράδυ…
Πιστεύω ότι αυτή η πολιτική ανήκει στο χτες. Η τοξικότητα, οι προσωπικές κόντρες, τα μικροσυμφέροντα, η λάσπη, ανήκουν στο χτες. Και στο χτες γυρνάμε την πλάτη!
Και πιστεύω και κάτι ακόμα: ότι όποιος ζητάει την ψήφο των συμπολιτών του, δεν έχει να
αναμετρηθεί με τους αντιπάλους του. Έχει μόνο να αναμετρηθεί -επιτρέψτε μου να πω ότι αυτό το έμαθα από τον πατέρα μου- με την στιγμή που θα αφήσει το αξίωμα. Να μπορεί να πει, ότι έκανα τον τόπο μου καλύτερο, τίμησα την εμπιστοσύνη των συμπολιτών μου.
Κι αυτή είναι η δική μας αναμέτρηση. Καμία άλλη.
Έχουμε το όραμα, έχουμε το σχέδιο. Έχουμε και την ομάδα να το υλοποιήσει.
Μια ομάδα με στελέχη έμπειρα, δοκιμασμένα στην Αυτοδιοίκηση, αλλά και με στελέχη που αφήνουν στην άκρη άλλες τους υποχρεώσεις και πείστηκαν τώρα για πρώτη φορά, με νέα ορμή και νέες ιδέες, να κάνουν το μεγάλο βήμα προσφοράς στον τόπο μας.
113 άξιοι συμπολίτες μας, που με τιμούν βάζοντας το όνομά τους δίπλα στο δικό μου, θέτοντας υποψηφιότητα για να δώσουμε μαζί αυτόν τον αγώνα για την Πελοπόννησο. 
Με αποφασιστικότητα, πίστη στη νίκη και όρεξη για δουλειά.
Οφείλω ένα μεγάλο ευχαριστώ σε όλους και όλες. 
Είναι άνθρωποι του τόπου μας, άνθρωποι που θυμούνται, αισθάνονται, δεν συμβιβάζονται, κάνουν σχέδια, ονειρεύονται. 
Είναι όλες και όλοι εδώ σήμερα, με υπερηφάνεια.
Θα τους δούμε αμέσως τώρα, έναν προς έναν και μία προς μία. 
Μας ενώνει ένας κοινός στόχος: Να πάμε τον τόπο μας μπροστά.
Σήμερα, εδώ, από την πρωτεύουσα και την καρδιά του τόπου μας, την Τρίπολη,
σας καλούμε να πάμε την Πελοπόννησο μπροστά.
Όλοι μαζί, θα τα καταφέρουμε.

